Kommissionens forordning (EF) nr. 782/2004

af 26. april 2004

om ændring af forordning (EF) nr. 2868/95 som følge af Det Europæiske Fællesskabs tiltrædelse af Madrid-protokollen

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 40/94 af 20. december 1993 om EF-varemærker(1), særlig artikel 158, og

ud fra følgende betragtninger:

(1) Som følge af Rådets afgørelse om godkendelse af Det Europæiske Fællesskabs tiltrædelse af protokollen til Madrid-arrangementet om den internationale registrering af varemærker vedtaget i Madrid den 27. juni 1989, i det følgende benævnt "Madrid-protokollen"(2), er det nødvendigt at vedtage tekniske foranstaltninger til gennemførelse af Rådets forordning (EF) nr. 1992/2003 af 27. oktober 2003 om ændring af forordning (EF) nr. 40/94 om EF-varemærker(3).

(2) Kommissionens forordning (EF) nr. 2868/95 af 13. december 1995 om gennemførelsesbestemmelser til Rådets forordning (EF) nr. 40/94 om EF-varemærker(4) bør ændres i overensstemmelse hermed.

(3) De i denne forordning fastsatte foranstaltninger er i overensstemmelse med udtalelse fra Udvalget vedrørende Gebyrer, Gennemførelsesbestemmelser og Sagsbehandling for Appelkamrene ved Kontoret for Harmonisering i det Indre Marked (Varemærker og Design) -

UDSTEDT FØLGENDE FORORDNING:

Artikel 1

I artikel 1 i forordning (EF) nr. 2868/95 foretages følgende ændringer:

1) I regel 12 indsættes som litra m):

"m) i givet fald en erklæring om, at ansøgningen skyldes en omdannelse af en international registrering, hvor Det Europæiske Fællesskab er designeret, i henhold til forordningens artikel 156 samt datoen for den internationale registrering i henhold til Madrid-protokollens artikel 3, stk. 4, eller datoen for registrering af den territoriale udstrækning til Det Europæiske Fællesskab efter den internationale registrering i henhold til Madrid-protokollens artikel 3ter, stk. 2, og, hvis det er relevant, datoen for den internationale registrerings prioritet."

2) I regel 84 foretages følgende ændringer:

a) I stk. 2 indsættes som litra p):

"p) en erklæring om, at ansøgningen skyldes en omdannelse af en international registrering, hvor Det Europæiske Fællesskab er designeret, i henhold til forordningens artikel 156 samt datoen for den internationale registrering i henhold til Madrid-protokollens artikel 3, stk. 4, eller datoen for registrering af den territoriale udstrækning til Det Europæiske Fællesskab efter den internationale registrering i henhold til Madrid-protokollens artikel 3ter, stk. 2, og, hvis det er relevant, datoen for den internationale registrerings prioritet."

b) I stk. 3 indsættes som litra t), u) og v):

"t) erstatning af EF-varemærket med en international registrering i henhold til forordningens artikel 152

u) datoen for og nummeret på en international registrering, der er baseret på en EF-varemærkeansøgning, der er registreret som et EF-varemærke i henhold til forordningens artikel 143, stk. 1

v) datoen for og nummeret på en international registrering, der er baseret på EF-varemærket, i henhold til forordningens artikel 143, stk. 2."

3) I regel 89 indsættes som stk. 6:"Der gives efter anmodning aktindsigt i Kontorets sagsakter vedrørende internationale registreringer, hvor Det Europæiske Fællesskab er designeret, fra den i forordningens artikel 147, stk. 1, omhandlede bekendtgørelsesdato på de i stk. 1, 3 og 4 nævnte betingelser, jf. dog regel 88."

4) Som afsnit XIII indsættes:

"AFSNIT XIII INTERNATIONAL REGISTRERING AF VAREMÆRKER

Del A International registrering på grundlag af ef-varemærkeansøgninger og på grundlag af ef-varemærker

Regel 102 Indgivelse af en international ansøgning

1. Den blanket, der med henblik på indgivelse af en international ansøgning stilles til disposition af Kontoret, jf. forordningens artikel 142, stk. 1, skal være baseret på den officielle blanket, der stilles til disposition af Det Internationale Bureau under Verdensorganisationen for Intellektuel Ejendomsret (i det følgende benævnt 'Det Internationale Bureau') og have samme format, men indbefatte sådanne yderligere oplysninger og elementer, som kræves eller er hensigtsmæssige som følge af disse regler. Ansøgerne kan også anvende den officielle blanket, der stilles til disposition af Det Internationale Bureau.

2. Stk. 1 finder tilsvarende anvendelse på den blanket, der anvendes ved begæring om territorial udstrækning fremsat efter den internationale registrering, jf. forordningens artikel 144.

3. Kontoret underretter den, der har indgivet en international ansøgning, om, hvornår Kontoret har modtaget de dokumenter, som den internationale ansøgning består af.

4. Indgives den internationale ansøgning på et andet af Det Europæiske Fællesskabs officielle sprog end dem, der er tilladt i forbindelse med internationale ansøgninger i henhold til Madrid-protokollen, og indeholder den internationale ansøgning ikke, eller er den ikke ledsaget af en oversættelse af fortegnelsen over varerne eller tjenesteydelserne og af anden form for tekst, der udgør en del af den internationale ansøgning, på det sprog, på hvilket ansøgningen skal indgives til Det Internationale Bureau i henhold til forordningens artikel 142, stk. 2, skal ansøgeren bemyndige Kontoret til at lade en oversættelse af fortegnelsen over varer og tjenesteydelser og anden form for tekst indgå i den internationale ansøgning på det sprog, på hvilket ansøgningen skal indgives til Det Internationale Bureau i henhold til forordningens artikel 142, stk. 2. Er oversættelsen ikke blevet foretaget i løbet af registreringsproceduren for den EF-varemærkeansøgning, som den internationale ansøgning er baseret på, sørger Kontoret straks for oversættelse.

Regel 103 Undersøgelse af internationale ansøgninger

1. Modtager Kontoret en international ansøgning, og er det gebyr for den internationale ansøgning, der er omhandlet i forordningens artikel 142, stk. 5, ikke betalt, meddeler Kontoret ansøgeren, at den internationale ansøgning ikke anses for indgivet, før gebyret er blevet betalt.

2. Konstateres der ved undersøgelsen af den internationale ansøgning en eller flere af følgende mangler, opfordrer Kontoret ansøgeren til at afhjælpe manglerne inden for en af Kontoret fastsat frist:

a) den internationale ansøgning er ikke indgivet på en af de blanketter, der er omhandlet i regel 102, stk. 1, og indeholder ikke alle de angivelser og oplysninger, der kræves i henhold til blanketten

b) fortegnelsen over varer og tjenesteydelser i den internationale ansøgning er ikke omfattet af den fortegnelse over varer og tjenesteydelser, der er indeholdt i den tilgrundliggende EF-varemærkeansøgning eller det tilgrundliggende EF-varemærke

c) det varemærke, som er genstand for den internationale ansøgning, er ikke identisk med det varemærke, der fremgår af den tilgrundliggende EF-varemærkeansøgning eller det tilgrundliggende EF-varemærke

d) oplysninger i den internationale ansøgning hvad angår varemærket, bortset fra disclaimere i henhold til forordningens artikel 38, stk. 2, og påberåbelse af farve som et særligt kendetegn, fremgår ikke også af den tilgrundliggende EF-varemærkeansøgning eller det tilgrundliggende EF-varemærke

e) hvis farve i den internationale ansøgning påberåbes som et særligt kendetegn ved varemærket - den tilgrundliggende EF-varemærkeansøgning eller det tilgrundliggende EF-varemærke er ikke i samme farve eller farver, eller

f) ansøgeren er ud fra de oplysninger, der er anført på den internationale blanket, ikke berettiget til at indgive en international ansøgning gennem Kontoret i overensstemmelse med artikel 2, stk. 1, nr. ii, i Madrid-protokollen.

3. Har ansøgeren ikke bemyndiget Kontoret til at lade en oversættelse indgå som omhandlet i regel 102, stk. 4, eller er det på anden måde uklart, på hvilken fortegnelse over varer og tjenesteydelser den internationale ansøgning skal baseres, opfordrer Kontoret ansøgeren til at fremkomme med de krævede oplysninger inden for en af Kontoret fastsat frist.

4. Afhjælpes de i stk. 2 omhandlede mangler ikke eller fremsættes de i stk. 3 omhandlede krævede oplysninger ikke inden for den frist, som Kontoret har fastsat, træffer Kontoret afgørelse om at afvise at fremsende den internationale ansøgning til Det Internationale Bureau.

Regel 104 Fremsendelse af den internationale ansøgning

Kontoret fremsender den internationale ansøgning til Det Internationale Bureau sammen med den i artikel 3, stk. 1, i Madrid-protokollen omhandlede bekræftelse, så snart den internationale ansøgning opfylder de krav, der er fastsat i regel 102 og 103 og i forordningens artikel 141 og 142.

Regel 105 Efterfølgende designering

1. Kontoret opfordrer den ansøger, der begærer territorial udstrækning efter den internationale registrering, jf. forordningens artikel 144, til at afhjælpe eventuelle mangler som anført nedenfor inden for en af Kontoret fastsat frist:

a) begæringen om territorial udstrækning er ikke indgivet på en af de blanketter, der er omhandlet i regel 102, stk. 1 og 2, og ikke indeholder alle de angivelser og oplysninger, der kræves i henhold til blanketten

b) begæringen om territorial udstrækning indeholder ikke nummeret på den internationale registrering, som den vedrører

c) fortegnelsen over varer og tjenesteydelser er ikke omfattet af den fortegnelse over varer og tjenesteydelser, der er indeholdt i den internationale registrering, eller

d) den ansøger, der begærer territorial udstrækning, er ikke i henhold til angivelserne på den internationale blanket berettiget til at begære en designering via Kontoret efter den internationale registrering i overensstemmelse med artikel 2, stk. 1, nr. ii, og artikel 3ter, stk. 2, i Madrid-protokollen.

2. Afhjælpes de i stk. 1 omhandlede mangler ikke inden for den af Kontoret fastsatte frist, træffer Kontoret afgørelse om at afvise at fremsende begæringen om territorial udstrækning fremsat efter den internationale registrering til Det Internationale Bureau.

3. Kontoret underretter den, der begærer territorial udstrækning, om, hvornår Kontoret har modtaget begæringen om territorial udstrækning.

4. Kontoret fremsender begæringen om territorial udstrækning fremsat efter den internationale registrering til Det Internationale Bureau, så snart de mangler, der er omhandlet i stk. 1 i denne regel, er afhjulpet og kravene i forordningens artikel 144, er opfyldt.

Regel 106 Sammenhæng mellem den internationale registrering og den tilgrundliggende ansøgning eller registrering

1. Kontoret giver Det Internationale Bureau meddelelse, hvis der inden for fem år efter datoen for den internationale registrering indtræffer den situation, at

a) den EF-varemærkeansøgning, som den internationale registrering var baseret på, er blevet trukket tilbage, anses for at være blevet trukket tilbage eller er blevet afvist ved en endelig afgørelse

b) det EF-varemærke, som den internationale registrering var baseret på, ikke længere har virkning, fordi der er blevet givet afkald på det, eller fordi det ikke er blevet fornyet, er blevet erklæret fortabt eller er blevet erklæret ugyldigt af Kontoret ved en endelig afgørelse eller, på grundlag af et modkrav under en sag om varemærkekrænkelse, af en EF-varemærkedomstol

c) den EF-varemærkeansøgning eller det EF-varemærke, som den internationale registrering var baseret på, er blevet opdelt i to ansøgninger eller registreringer.

2. Den i stk. 1 omhandlede meddelelse skal omfatte:

a) nummeret på den internationale registrering

b) navnet på indehaveren af den internationale registrering

c) de omstændigheder og afgørelser, der berører den tilgrundliggende ansøgning eller registrering samt den faktiske dato for disse omstændigheder og afgørelser

d) i det i stk. 1, litra a) eller b), omhandlede tilfælde - begæringen om at slette den internationale registrering

e) hvis den i stk. 1, litra a) eller b), omhandlede handling kun berører den tilgrundliggende ansøgning eller registrering med hensyn til nogle af varerne og tjenesteydelserne - disse varer og tjenesteydelser eller de varer og tjenesteydelser, som ikke er berørt

f) i det i stk. 1, litra c), omhandlede tilfælde - nummeret på hver EF-varemærkeansøgning eller -registrering, der er berørt.

3. Kontoret giver Det Internationale Bureau meddelelse, hvis der ved udløbet af perioden på fem år efter datoen for den internationale registrering

a) verserer en klagesag vedrørende en undersøgers afgørelse om at afslå den EF-varemærkeansøgning, som den internationale registrering var baseret på, i henhold til forordningens artikel 38

b) verserer en indsigelsesprocedure vedrørende den EF-varemærkeansøgning, som den internationale registrering var baseret på

c) er indgivet begæring om, at det EF-varemærke, som den internationale registrering var baseret på, erklæres fortabt eller ugyldigt

d) i EF-varemærkeregisteret er indført en oplysning om, at der ved en EF-varemærkedomstol er blevet fremsat modkrav med påstand om, at det EF-varemærke, som den internationale registrering var baseret på, erklæres fortabt eller ugyldigt, men der endnu ikke i registeret er indført en henvisning til EF-varemærkedomstolens afgørelse om modkravet.

4. Når de i stk. 3 omhandlede procedurer er afsluttet ved en endelig afgørelse eller en indførelse i registeret, giver Kontoret Det Internationale Bureau meddelelse herom i overensstemmelse med stk. 2.

5. Ved et EF-varemærke, som den internationale registrering var baseret på, forstås i stk. 1 og 3 også en EF-varemærkeregistrering som følge af en EF-varemærkeansøgning, som den internationale ansøgning var baseret på.

Regel 107 Fornyelse

En international registrering fornyes direkte hos Det Internationale Bureau.

Del B International registrering, hvor det europæiske fællesskab designeres

Regel 108 Påberåbelse af anciennitet i en international ansøgning

1. Har ansøgeren i en international ansøgning i henhold til forordningens artikel 148, stk. 1, påberåbt sig den anciennitet, der knytter sig til et eller flere ældre registrerede varemærker, jf. forordningens artikel 34, skal han som indehaver heraf inden tre måneder efter den dato, hvor Det Internationale Bureau giver Kontoret meddelelse om den internationale registrering, fremsende en kopi af den relevante registrering til Kontoret. Den kompetente myndighed skal bekræfte, at der er tale om en nøjagtig kopi af den relevante registrering.

2. Skal indehaveren af den internationale registrering lade sig repræsentere i sager for Kontoret i henhold til forordningens artikel 88, stk. 2, skal den i stk. 1 omhandlede meddelelse indeholde udpegelsen af en befuldmægtiget som defineret i forordningens artikel 89, stk. 1.

3. Kontorets præsident kan bestemme, at den dokumentation, som indehaveren skal forelægge, kan være mindre fyldestgørende end krævet i henhold til stk. 1, forudsat at Kontoret kan få de krævede oplysninger fra andre kilder.

Regel 109 Undersøgelse af påberåbt anciennitet

1. Finder Kontoret, at påberåbelsen af anciennitet i henhold til regel 108, stk. 1, ikke er i overensstemmelse med forordningens artikel 34 eller ikke er i overensstemmelse med andre krav i regel 108, opfordrer det indehaveren til at afhjælpe de konstaterede mangler inden for en af Kontoret fastsat frist.

2. Opfyldes de i stk. 1 omhandlede krav ikke inden for den fastsatte frist, fortabes ancienniteten i forbindelse med den internationale registrering. Vedrører manglerne kun nogle af varerne og tjenesteydelserne, fortabes ancienniteten kun for disse varers og tjenesteydelsers vedkommende.

3. Kontoret giver Det Internationale Bureau meddelelse om enhver fortabelse af anciennitet i henhold til stk. 2. Det giver også Det Internationale Bureau meddelelse om enhver tilbagetrækning eller begrænsning af påberåbelsen af anciennitet.

4. Kontoret meddeler Benelux-landenes varemærkemyndighed eller den berørte medlemsstats centrale myndighed for industriel ejendomsret, at der påberåbes anciennitet, medmindre ancienniteten er erklæret for fortabt i henhold til stk. 2.

Regel 110 Påberåbelse af anciennitet for Kontoret

1. Indehaveren af en international registrering, hvor Det Europæiske Fællesskab er designeret, kan direkte for Kontoret påberåbe sig den anciennitet, der knytter sig til et eller flere ældre registrerede varemærker, jf. forordningens artikel 35, fra den dato, på hvilken Kontoret i henhold til forordningens artikel 147, stk. 2, har bekendtgjort, at der ikke er blevet meddelt afslag på beskyttelse af den internationale registrering, hvor Det Europæiske Fællesskab er designeret, eller at et eventuelt afslag er blevet tilbagekaldt, jf. forordningens artikel 148, stk. 2.

2. Påberåbes ancienniteten for Kontoret før den i stk. 1 omhandlede dato, anses påberåbelsen af anciennitet for at være blevet modtaget af Kontoret på den i stk. 1 omhandlede dato.

3. En begæring, hvori der påberåbes anciennitet i henhold til artikel 148, stk. 2, i forordningen og i henhold til stk. 1 skal indeholde:

a) en angivelse af, at påberåbelsen af anciennitet vedrører en international registrering i henhold til Madrid-protokollen

b) registreringsnummeret på den internationale registrering

c) navn og adresse på indehaveren af den internationale registrering i overensstemmelse med regel 1, stk. 1, litra b)

d) hvis indehaveren har udpeget en befuldmægtiget - den befuldmægtigedes navn og forretningsadresse i overensstemmelse med regel 1, stk. 1, litra e)

e) en angivelse af den eller de medlemsstater, i eller for hvilke det ældre varemærke er registreret, datoen, fra hvilken den relevante registrering havde virkning, nummeret på den relevante registrering og de varer og tjenesteydelser, for hvilke det ældre varemærke er registreret

f) hvis der ikke påberåbes anciennitet for alle de varer og tjenesteydelser, der er indeholdt i den tidligere registrering - en angivelse af de varer og tjenesteydelser, for hvilke der påberåbes anciennitet

g) en af den kompetente myndighed bekræftet nøjagtig kopi af den relevante registrering

h) hvis indehaveren af den internationale registrering skal lade sig repræsentere i sager for Kontoret i henhold til forordningens artikel 88, stk. 2 - udpegelsen af en befuldmægtiget som defineret i forordningens artikel 89, stk. 1.

4. Er betingelserne for påberåbelse af anciennitet som omhandlet i stk. 3 ikke opfyldt, opfordrer Kontoret indehaveren af den internationale registrering til at afhjælpe manglerne. Afhjælpes manglerne ikke inden for en af Kontoret fastsat frist, afviser Kontoret anmodningen.

5. Har Kontoret godkendt den anmodning, hvori der påberåbes anciennitet, giver den Det Internationale Bureau meddelelse herom ved at oplyse om

a) nummeret på den pågældende internationale registrering

b) navnet på den eller de medlemsstater, i eller for hvilke(n) det ældre varemærke er registreret

c) nummeret på den relevante registrering og

d) den dato, fra hvilken den relevante registrering fik virkning.

6. Kontoret giver Benelux-landenes varemærkemyndighed eller den berørte medlemsstats centrale myndighed for industriel ejendomsret meddelelse om den anmodning, hvori der påberåbes anciennitet, når den er accepteret af Kontoret.

7. Kontorets præsident kan bestemme, at den dokumentation, som indehaveren af den internationale registrering skal forelægge, kan være mindre fyldestgørende end krævet i henhold til stk. 1, litra g), forudsat at Kontoret kan få de krævede oplysninger fra andre kilder.

Regel 111 Afgørelser vedrørende anciennitet

Er påberåbelse af anciennitet, som er sket i overensstemmelse med forordningens artikel 148, stk. 1, eller som er blevet meddelt i henhold til regel 110, stk. 5, blevet trukket tilbage eller annulleret af Kontoret, giver Kontoret Det Internationale Bureau meddelelse herom.

Regel 112 Undersøgelse af absolutte hindringer for registrering

1. Konstaterer Kontoret ved undersøgelsen i henhold til forordningens artikel 149, stk. 1, at det varemærke, som er omfattet af den territoriale udstrækning til Det Europæiske Fællesskab, i henhold til forordningens artikel 38, stk. 1, er udelukket fra registrering for alle eller en del af de varer eller tjenesteydelser, som det er registreret for af Det Internationale Bureau, sender Kontoret ex officio til Det Internationale Bureau en meddelelse om foreløbigt afslag i henhold til artikel 5, stk. 1 og 2, i Madrid-protokollen og regel 17, stk. 1, i de fælles gennemførelsesbestemmelser til Madrid-arrangementet og Madrid-protokollen.

Skal indehaveren af den internationale registrering lade sig repræsentere i sager for Kontoret i henhold til forordningens artikel 88, stk. 1, skal meddelelsen indeholde en opfordring til at udpege en befuldmægtiget som defineret i forordningens artikel 89, stk. 1.

Meddelelsen om foreløbigt afslag skal indeholde en angivelse af de grunde, den er baseret på, og en tidsfrist, inden for hvilken indehaveren af den internationale registrering kan indgive sine bemærkninger og, hvis det er relevant, skal udpege en befuldmægtiget.

Tidsfristen begynder den dag, hvor Kontoret giver meddelelse om foreløbigt afslag.

2. Konstaterer Kontoret ved undersøgelsen i henhold til forordningens artikel 149, stk. 1, at registreringen af varemærket i henhold til forordningens artikel 38, stk. 2, skal være betinget af, at indehaveren af den internationale registrering erklærer ikke at ville påberåbe sig eneret til de bestanddele af varemærket, der mangler fornødent særpræg, skal det i ex officio-meddelelsen om foreløbigt afslag på beskyttelse i henhold til stk. 1 anføres, at den internationale registrering ikke vil give beskyttelse, hvis den relevante erklæring ikke fremsendes inden for den fastsatte tidsfrist.

3. Konstaterer Kontoret ved undersøgelsen i henhold til forordningens artikel 149, stk. 1, at den internationale registrering, hvor Det Europæiske Fællesskab er designeret, ikke indeholder en angivelse af et andet sprog i henhold til regel 126 i nærværende forordning og regel 9, stk. 5, litra g), nr. ii, i de fælles gennemførelsesbestemmelser til Madrid-arrangementet og Madrid-protokollen, sender Kontoret ex officio til Det Internationale Bureau en meddelelse om foreløbigt afslag i henhold til artikel 5, stk. 1 og 2, i Madrid-protokollen og regel 17, stk. 1, i de fælles gennemførelsesbestemmelser til Madrid-arrangementet og Madrid-protokollen. Stk. 1, andet, tredje og fjerde punktum, finder anvendelse.

4. Afhjælper indehaveren af den internationale registrering ikke hindringerne for afslaget på beskyttelse inden for den fastsatte frist, eller opfylder han ikke den i stk. 2 fastsatte betingelse, eller undlader han at udpege en befuldmægtiget eller at angive et andet sprog, træffer Kontoret afgørelse om at afslå beskyttelse af samtlige eller en del af de varer og tjenesteydelser, som den internationale registrering vedrører. Afgørelsen kan påklages i henhold til forordningens artikel 57-63.

5. Har Kontoret indtil begyndelsen af den i forordningens artikel 151, stk. 2, omhandlede indsigelsesperiode ikke ex officio meddelt foreløbigt afslag i henhold til stk. 1, sender Kontoret en erklæring om meddelelse af beskyttelse til Det Internationale Bureau med oplysning om, at undersøgelsen af absolutte hindringer for registrering i henhold til forordningens artikel 38 er afsluttet, men at den internationale registrering stadig kan gøres til genstand for indsigelser eller bemærkninger fra tredjemand.

Regel 113 Meddelelse ex officio af foreløbige afslag til Det Internationale Bureau

1. Meddelelsen ex officio om foreløbigt afslag på beskyttelse af den internationale registrering i sin helhed eller delvis i henhold til regel 112 sendes til Det Internationale Bureau og skal indeholde:

a) nummeret på den internationale registrering

b) alle de grunde, som det foreløbige afslag er baseret på, samt en henvisning til de pågældende bestemmelser i forordningen

c) en oplysning om, at det foreløbige afslag på beskyttelse vil blive bekræftet ved en afgørelse truffet af Kontoret, hvis indehaveren af den internationale registrering ikke afhjælper grundene til afslaget ved at indgive sine bemærkninger til Kontoret inden for to måneder fra den dato, hvor Kontoret giver meddelelse om det foreløbige afslag

d) hvis det foreløbige afslag kun vedrører en del af varerne og tjenesteydelserne - en angivelse af disse varer og tjenesteydelser.

2. For hver meddelelse ex officio af foreløbigt afslag i henhold til stk. 1, og forudsat at tidsfristen for at gøre indsigelse er udløbet, og at der ikke i henhold til regel 115, stk. 1, er meddelt foreløbigt afslag på grundlag af en indsigelse, meddeler Kontoret Det Internationale Bureau følgende:

a) hvis det foreløbige afslag som følge af behandlingen ved Kontoret er blevet trukket tilbage - at varemærket er beskyttet i Det Europæiske Fællesskab

b) hvis en afgørelse om afslag på beskyttelse af varemærket er blevet endelig i givet fald efter en klage i henhold til forordningens artikel 57 eller en indbringelse af sagen for Domstolen i henhold til forordningens artikel 63 - at der er givet afslag på beskyttelse af varemærket i Det Europæiske Fællesskab

c) hvis afslaget i henhold til litra a) eller b) kun vedrører en del af varerne og tjenesteydelserne - de varer og tjenesteydelser, for hvilke varemærket er beskyttet i Det Europæiske Fællesskab.

Regel 114 Indsigelsesprocedure

1. Gøres der indsigelse mod en international registrering, hvor Det Europæiske Fællesskab er designeret i henhold til forordningens artikel 151, skal indsigelsesskrivelsen indeholde:

a) nummeret på den internationale registrering, som der gøres indsigelse imod

b) en angivelse af de varer og tjenesteydelser, der er anført i den internationale registrering, som der gøres indsigelse imod

c) navnet på indehaveren af den internationale registrering

d) de i regel 15, stk. 2, litra b), c) og d), og stk. 3, anførte oplysninger og elementer.

2. Regel 15, stk. 1, og regel 16-22 finder anvendelse med følgende tilpasninger:

a) en ansøgning om registrering af EF-varemærket skal forstås som en international registrering

b) en tilbagetrækning af ansøgningen om registrering af EF-varemærket skal forstås som afkald på den internationale registrering for Det Europæiske Fællesskabs vedkommende

c) ansøgeren skal forstås som indehaveren af den internationale registrering.

3. Indgives indsigelsesskrivelsen før udløbet af den periode på seks måneder, der er omhandlet i forordningens artikel 151, stk. 2, anses indsigelsesskrivelsen at være indgivet den første dag efter udløbet af perioden på seks måneder. Anvendelsen af forordningens artikel 42, stk. 3, andet punktum, berøres ikke heraf.

4. Skal indehaveren af den internationale registrering lade sig repræsentere i sager for Kontoret i henhold til forordningens artikel 88, stk. 2, og har han ikke allerede udpeget en befuldmægtiget som defineret i forordningens artikel 89, stk. 1, skal meddelelsen om indsigelsen til indehaveren af den internationale registrering i henhold til regel 19 indeholde en opfordring til at udpege en befuldmægtiget som defineret i forordningens artikel 89, stk. 1, inden to måneder fra datoen for modtagelsen af meddelelsen.

Udpeger indehaveren af den internationale registrering ikke en befuldmægtiget inden for denne periode, træffer Kontoret afgørelse om at afslå beskyttelsen af den internationale registrering.

5. Indsigelsesproceduren udsættes, hvis der ex officio meddeles eller er blevet meddelt foreløbigt afslag på beskyttelsen i henhold til regel 112. Fører det foreløbige afslag, som er meddelt ex officio, til en afgørelse om at afslå beskyttelse af varemærket, som er blevet endelig, træffer Kontoret ikke afgørelse om indsigelsen, tilbagebetaler indsigelsesgebyret og træffer ikke afgørelse om fordeling af omkostningerne.

Regel 115 Meddelelse om foreløbigt afslag på grundlag af en indsigelse

1. Rejses der for Kontoret indsigelse mod en international registrering i henhold til forordningens artikel 151, stk. 2, eller anses en sådan indsigelse for at være rejst i overensstemmelse med regel 114, stk. 3, sender Kontoret til Det Internationale Bureau en meddelelse om foreløbigt afslag på beskyttelse på grundlag af en indsigelse.

2. Meddelelsen om foreløbigt afslag på beskyttelse på grundlag af en indsigelse skal indeholde:

a) nummeret på den internationale registrering

b) en angivelse af, at afslaget er baseret på, at der er gjort indsigelse gældende, samt en henvisning til de bestemmelser i forordningens artikel 8, som ligger til grund for indsigelsen

c) navn og adresse på indsigeren

3. Sker indsigelsen på grundlag af en varemærkeansøgning eller -registrering, skal den i stk. 2 omhandlede meddelelse indeholde følgende oplysninger:

i) ansøgningsdatoen, registreringsdatoen og en eventuel prioritetsdato

ii) journalnummeret og registreringsnummeret, hvis dette er forskelligt herfra

iii) navn og adresse på indehaveren

iv) en gengivelse af varemærket og

v) fortegnelsen over varer og tjenesteydelser, som indsigelsen er rettet imod.

4. Vedrører det foreløbige afslag kun en del af varerne og tjenesteydelserne, skal den i stk. 2 omhandlede meddelelse indeholde en angivelse af disse varer og tjenesteydelser.

5. Kontoret oplyser Det Internationale Bureau om følgende:

a) hvis det foreløbige afslag som følge af indsigelsen er blevet trukket tilbage - at varemærket er beskyttet i Det Europæiske Fællesskab

b) hvis en afgørelse om afslag på beskyttelse af varemærket er blevet endelig i givet fald efter en klage i henhold til forordningens artikel 57 eller en indbringelse af sagen for Domstolen i henhold til forordningens artikel 63 - at der er givet afslag på beskyttelse af varemærket i Det Europæiske Fællesskab

c) hvis afslaget i henhold til litra a) eller b) kun vedrører en del af varerne og tjenesteydelserne - de varer og tjenesteydelser, for hvilke varemærket er beskyttet i Det Europæiske Fællesskab.

6. Er der for en og samme internationale registrering meddelt mere end et foreløbigt afslag i henhold til regel 112, stk. 1 og 2, eller stk. 1 i denne regel skal den i stk. 5 i denne regel omhandlede meddelelse vedrøre det fuldstændige eller delvise afslag på beskyttelse af varemærket efter afslutningen af alle procedurerne i henhold til forordningens artikel 149 og 151.

Regel 116 Meddelelse om tildeling af beskyttelse

1. Har Kontoret ikke givet meddelelse ex officio af foreløbigt afslag i henhold til regel 112, og har Kontoret ikke modtaget nogen indsigelse inden for den i forordningens artikel 151, stk. 2, fastsatte indsigelsesfrist, og har Kontoret ikke givet meddelelse ex officio af foreløbigt afslag som følge af de indgivne bemærkninger fra tredjemand, sender Kontoret en yderligere meddelelse om tildeling af beskyttelse til Det Internationale Bureau med oplysning om, at varemærket er beskyttet i Det Europæiske Fællesskab.

2. Ved anvendelsen af forordningens artikel 146, stk. 2, har den yderligere meddelelse om tildeling af beskyttelse, der er omhandlet i stk. 1, samme virkning som Kontorets meddelelse om, at en meddelelse om afslag er blevet trukket tilbage.

Regel 117 Meddelelse om ugyldiggørelse til Det Internationale Bureau

1. Er virkningerne af en international registrering, hvor Det Europæiske Fællesskab er designeret, i henhold til forordningens artikel 56 eller 96 og artikel 153 blevet erklæret ugyldige, og er en sådan afgørelse blevet endelig, giver Kontoret Det Internationale Bureau meddelelse herom.

2. Meddelelsen skal dateres og indeholde:

a) en angivelse af, at Kontoret har truffet afgørelse om ugyldiggørelse, eller en angivelse af den EF-varemærkedomstol, som har truffet afgørelse om ugyldiggørelse

b) en angivelse af, om ugyldiggørelsen er erklæret i form af en fortabelse af rettighederne tilhørende indehaveren af den internationale registrering, i form af en erklæring om, at varemærket er ugyldigt som følge af absolutte hindringer for registrering, eller i form af en erklæring om, at varemærket er ugyldigt som følge af relative hindringer for registrering

c) en angivelse af, at ugyldiggørelsen ikke længere kan påklages

d) nummeret på den internationale registrering

e) navnet på indehaveren af den internationale registrering

f) hvis ugyldiggørelsen ikke vedrører alle varerne og tjenesteydelserne - de varer og tjenesteydelser, som ugyldiggørelsen vedrører, eller de varer og tjenesteydelser, som ugyldiggørelsen ikke vedrører

g) datoen for ugyldiggørelseserklæringen samt en angivelse af, om ugyldiggørelsen får virkning fra denne dato eller med tilbagevirkende kraft.

Regel 118 Retsvirkninger af registrering af overdragelser

Ved anvendelsen af forordningens artikel 17, sammenholdt med artikel 23, stk. 1 eller 2, og artikel 24, erstatter en registrering af en ændring af den internationale registrerings indehaver i det internationale register en registrering af en overdragelse i EF-varemærkeregisteret.

Regel 119 Retsvirkninger af registrering af licenser og andre rettigheder

Ved anvendelsen af forordningens artikel 19, 20, 21 og 22, sammenholdt med artikel 23 og artikel 24, erstatter en registrering af en licens eller en begrænsning af indehaverens rådighedsret over den internationale registrering i det internationale register registreringen af en licens, en tinglig rettighed, en tvangsfuldbyrdelsesforanstaltning eller konkursbehandling i EF-varemærkeregisteret.

Regel 120 Undersøgelse af anmodninger om registrering af overdragelser, licenser eller begrænsninger af indehaverens rådighedsret

1. Indgives en begæring om registrering af en ændring af ejerforhold, en licens eller en begrænsning af indehaverens rådighedsret via Kontoret af en anden person end indehaveren af den internationale registrering, afviser Kontoret at videresende begæringen til Det Internationale Bureau, hvis begæringen ikke er ledsaget af dokumentation for overdragelsen, licensen eller begrænsningen af rådighedsretten.

2. Indgives en begæring om registrering af en ændring eller slettelse af en licens eller en fjernelse af en begrænsning af indehaverens rådighedsret via Kontoret af indehaveren af den internationale registrering, afslår Kontoret at videresende begæringen til Det Internationale Bureau, hvis begæringen ikke er ledsaget af dokumentation for, at licensen ikke længere eksisterer eller er blevet ændret, eller at begrænsningen af rådighedsretten er blevet fjernet.

Regel 121 Fællesmærker

1. Er det i den internationale registrering angivet, at den er baseret på en oprindelig ansøgning eller en oprindelig registrering, som vedrører et fællesmærke, et certificeringsmærke eller et garantimærke, behandles den internationale registrering, hvor Det Europæiske Fællesskab er designeret, som et EF-fællesmærke.

2. Indehaveren af den internationale registrering skal forelægge bestemmelserne for varemærkets benyttelse, jf. artikel 65 i forordningen og regel 43, direkte for Kontoret inden for en periode på to måneder fra den dato, hvor Det Internationale Bureau giver Kontoret meddelelse om den internationale registrering.

3. Der skal også udstedes en meddelelse ex officio om foreløbigt afslag i henhold til regel 112

a) hvis en af de i forordningens artikel 66, stk. 1, eller 2, sammenholdt med artikel 66, stk. 3, nævnte grunde for afslag foreligger

b) hvis bestemmelserne for mærkets benyttelse ikke er blevet forelagt i overensstemmelse med stk. 2.

Regel 112, stk. 2 og 3, og regel 113 finder anvendelse.

4. Meddelelser om ændringer af bestemmelserne for mærkets benyttelse i henhold til forordningens artikel 69 offentliggøres i EF-Varemærketidende.

Regel 122 Overgang af en international registrering til en national varemærkeansøgning

1. En anmodning om overgang af en international registrering, hvor Det Europæiske Fællesskab er designeret, til en national varemærkeansøgning i henhold til forordningens artikel 108 og 154 skal indeholde:

a) registreringsnummeret på den internationale registrering

b) datoen for den internationale registrering eller den dato, hvor Det Europæiske Fællesskab er designeret efter den internationale registrering i henhold til artikel 3ter, stk. 2, i Madrid-protokollen og, hvis det er relevant, oplysninger om, hvorvidt der er påberåbt prioritet for den internationale registrering i henhold til forordningens artikel 154, stk. 2, og oplysninger om, hvorvidt der er påberåbt anciennitet i henhold til forordningens artikel 34, 35 og 148

c) de oplysninger og elementer, der er omhandlet i regel 44, stk. 1, litra a), b), f) og g), og, hvis det er relevant, litra h) og k), og stk. 2.

2. Er der anmodet om overgang i henhold til forordningens artikel 108, stk. 5, og artikel 154 efter en manglende fornyelse af den internationale registrering, hvor Det Europæiske Fællesskab er designeret, skal den i stk. 1 omhandlede ansøgning indeholde en oplysning herom og datoen, på hvilken beskyttelsen udløb. Den periode på tre måneder, der er nævnt i forordningens artikel 108, stk. 5, begynder på dagen efter den sidste dag, hvor fornyelsen stadig kan gennemføres i henhold til Madrid-protokollens artikel 7, stk. 4

3. Regel 45, regel 46, stk. 2, litra a) og c), og regel 47, finder tilsvarende anvendelse.

Regel 123 Omdannelse af en international registrering til designering af en medlemsstat, der er part i Madrid-protokollen eller Madrid-arrangementet

1. En anmodning om omdannelse af en international registrering, hvor Det Europæiske Fællesskab er designeret, til en designering af en medlemsstat, der er part i Madrid-protokollen eller Madrid-arrangementet, i henhold til forordningens artikel 154 skal indeholde de oplysninger og elementer, der er omhandlet i regel 122, stk. 1 og 2.

2. Regel 45 finder tilsvarende anvendelse. Kontoret afviser også anmodningen om omdannelse, hvis betingelsen om angivelse af den medlemsstat, som er part i Madrid-protokollen, eller den medlemsstat, som er part i Madrid-arrangementet, ikke var opfyldt både på datoen for designeringen af Det Europæiske Fællesskab og på den dato, hvor anmodningen om omdannelse blev modtaget eller i henhold til forordningens artikel 109, stk. 1, andet punktum, anses for modtaget af Kontoret.

3. Regel 46, stk. 2, litra a) og c), finder tilsvarende anvendelse. Offentliggørelsen af anmodningen om omdannelse skal også indeholde en oplysning om, at der er blevet anmodet om omdannelse til designering af en medlemsstat, der er part i Madrid-protokollen eller Madrid-arrangementet, i henhold til forordningens artikel 154.

4. Opfylder anmodningen om omdannelse kravene i forordningen og disse regler, sender Kontoret den straks til Det Internationale Bureau. Kontoret giver indehaveren af den internationale registrering meddelelse om datoen for afsendelsen.

Regel 124 Omdannelse af en international registrering, hvor Det Europæiske Fællesskab er designeret, til en EF-varemærkeansøgning

1. For at en EF-varemærkeansøgning kan anses for en omdannelse af en international registrering, som er blevet annulleret af Det Internationale Bureau på begæring af den oprindelige varemærkemyndighed i henhold til Madrid-protokollens artikel 9quinquies og i overensstemmelse med forordningens artikel 156, skal den indeholde en oplysning herom. Oplysningen skal indgives samtidig med ansøgningen.

2. Ansøgningen skal ud over de i regel 1 omhandlede oplysninger og elementer indeholde

a) nummeret på den internationale registrering, som er blevet annulleret

b) den dato, hvor den internationale registrering blev annulleret af Det Internationale Bureau

c) datoen for den internationale registrering i henhold til Madrid-protokollens artikel 3, stk. 4, eller datoen for registrering af den territoriale udstrækning til Det Europæiske Fællesskab efter den internationale registrering i henhold til Madrid-protokollens artikel 3ter, stk. 2, alt efter det enkelte tilfælde

d) hvis det er relevant, den dato, hvor der påberåbes prioritet i den internationale ansøgning, således som den er registreret i Det Internationale Bureaus internationale register.

3. Konstaterer Kontoret ved undersøgelsen i henhold til regel 9, stk. 3, at ansøgningen ikke blev indgivet inden tre måneder fra den dato, hvor den internationale registrering blev annulleret af Det Internationale Bureau, eller at de varer og tjenesteydelser, for hvilke EF-varemærket skal registreres, ikke er omfattet af fortegnelsen over varer og tjenesteydelser, for hvilke den internationale registrering var registreret for Det Europæiske Fællesskab, opfordrer Kontoret ansøgeren til at afhjælpe de anførte mangler, specielt til at begrænse fortegnelsen over varer og tjenesteydelser til de varer og tjenesteydelser, som har været omfattet af fortegnelsen over varer og tjenesteydelser, for hvilke den internationale registrering blev registreret for Det Europæiske Fællesskab, inden for en af Kontoret fastsat frist.

4. Afhjælpes de i stk. 3 omhandlede mangler ikke inden for den fastsatte frist, fortabes rettigheden til datoen for den internationale registrering eller til datoen for den territoriale udstrækning og til den eventuelle prioritetsdato for den internationale registrering.

Del C Meddelelser

Regel 125 Meddelelser til Det Internationale Bureau og elektroniske formularer

1. Meddelelser til Det Internationale Bureau skal foretages på en måde og i et format, som er aftalt mellem Det Internationale Bureau og Kontoret, fortrinsvis ad elektronisk vej.

2. Ved formularer forstås også formularer i elektronisk form.

Regel 126 Brug af sprog

Ved anvendelsen af forordningen og disse regler på internationale registreringer, hvor Det Europæiske Fællesskab er designeret, skal det sprog, hvorpå den internationale ansøgning indgives, være sagsbehandlingssproget som defineret i forordningens artikel 115, stk. 4, og det andet sprog, der er anført i den internationale ansøgning, skal være det andet sprog som defineret i forordningens artikel 115, stk. 3."

Artikel 2

Denne forordning træder i kraft på den dato, på hvilken Madrid-protokollen træder i kraft for Det Europæiske Fællesskab. Datoen for denne forordnings ikrafttrædelse offentliggøres i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. april 2004.

På Kommissionens vegne

Frederik Bolkestein

Medlem af Kommissionen

(1) EFT L 11 af 14.1.1994, s. 1.

(2) EUT L 296 af 14.11.2003, s. 20.

(3) EUT L 296 af 14.11.2003, s. 1.

(4) EFT L 303 af 15.12.1995, s. 1.